einkunnakvarði er notaður. Nota má tölur, bókstafi, orð, umsagnir eða aðra framsetningu en ljóst þarf að vera hvaða markmið eiga í hlut og hvaða viðmið um frammistöðu var notuð. Skólar ákveða sjálfir með hvaða hætti niðurstöður námsmats skólans eru birtar nemendum og foreldrum þeirra. Þeir sem í hlut eiga, nemendur, foreldrar og starfsmenn skóla, verða allir að geta skilið niðurstöður námsmats á sama hátt. Það er forsenda þess að unnt sé að nýta upplýsingarnar til að bæta nám og kennslu.

### Fjölbreytilegar matsaðferðir

Skilgreina þarf lykilhæfni og vægi námsþátta í upphafi námstímabils svo að nemendum sé vel ljóst að hverju beri að stefna, hvað eigi að mæla og hvernig verði metið. Markmið skólastarfs eru margvísleg og hægt að fara ýmsar leiðir til að ná þeim og því verða matsaðferðir að vera fjölbreytilegar. Þær verða að hæfa markmiðum, endurspegla áherslur í kennslu og taka mið af nemendahópnum. Námsmat á að vera óhlutdrægt, heiðarlegt og sanngjarnt gagnvart nemendum. Það þýðir að meta verður alla þætti námsins, framfarir, þekkingu, skilning, leikni og hæfni og láta þá vega í samræmi við áherslur í náminu. Hafa verður hugfast að sum markmið eru þess eðlis að ekki kemur fram fyrr en seinna í lífinu hvort þeim varð náð eða ekki.

### Fjölbreytni í formi

Form námsmatsverkefna þarf að vera fjölbreytt og í samræmi við kennslutilhögun. Þannig séu metin munnleg verkefni, verkleg og skrifleg, stuttar afmarkaðar æfingar og dýpri athuganir, einstaklingsverkefni og hópverkefni, verkefni sem unnin eru á afmörkuðum tíma og óafmörkuðum og próf af ýmsu tagi. Mappa eða vinnubók, þar sem nemandi safnar saman verkefnum og úrlausnum, t.d. með rafrænum hætti, getur hentað vel til að fá yfirsýn yfir það hversu vel nemandinn hefur unnið, ástundun, virkni, vinnubrögð og framfarir nemenda. Eðlilegt er að nýta jöfnum höndum sjálfsmat og jafningjamat sem og mat foreldra.

### Námsmat þarf að fara fram jafnt og þétt á námstímanum

Kennarar þurfa að hjálpa nemendum til raunhæfs sjálfsmats, gera þeim grein fyrir markmiðum náms og hvernig miðar í átt að þeim. Leggja skal áherslu á leiðsagnarmat sem byggir á því að nemendur velti fyrir sér námi sínu og taki virkan þátt í gagnkvæmri endurgjöf með kennurum sínum og taki með þeim ákvörðun um hvernig náminu skuli hagað í framhaldinu. Einnig þarf að meta hæfni nemenda til samskipta- og félagsfærni. Fjölbreytilegt símat er nauðsynlegur þáttur í jákvæðu og uppbyggjandi námsmati. Námsmat byggist bæði á gögnum um vinnuferlið, tilraunum og undirbúningi nemandans og á fullunnu frágengnu verki. Við námsmat er æskilegast að beina sjónum að því sem nemandinn er fær um að gera og nota til þess viðeigandi matsaðferðir.

### Verkefni höfði til semflestra matsþátta

Matsverkefni þurfa að vera nægilega fjölbreytt til að prófa sem flesta þætti í þekkingu, leikni og hæfni til að greina og tengja ólíka þætti, frumleika, frumkvæði, vinnubrögð og þrautseigju. Jafnframt því að prófa þekkingu þarf að meta t.d. tjáningarhæfni nemandans, meðferð tungumáls og táknmáls námsgreinar, hæfni til að leysa verkefni og þrautir, vald hans á röksemdafærslu og getu til að yfirfæra einstakar námsgreinar á önnur svið. Gæta þarf þess að prófa úr sem flestum efnisþáttum sem til meðferðar eru hverju sinni. Sérstaklega þarf að gæta að því að einstakir efnisþættir fái ekki óeðlilega mikið vægi eða séu margmetnir.